Read and Write application parameters in XML - CodeProject 11,191,490 members (59,836 online)
Greg Last Visit: 31-Dec-99 19:00 Last Update: 31-Jan-15 10:24Refresh1 Moenie huiwer om die aflosstokkie oor te gee nie - Solidariteit Tydskrif
Solidariteit Tydskrif › 2019 – Uitgawe 5 › Moenie huiwer om die aflosstokkie oor te gee nie
2019 – Uitgawe 5 Redakteursbrief
By Solidariteit het ek die voorreg om saam met ’n klomp inspirerende storievertellers te werk. Die stories wat hulle vertel, is nie sommer net stories nie. Hierdie stories gee jou moed, laat jou
'n bietjie verder en harder dink oor belangrike kwessies en laat jou altyd besef jy het ’n spesiale plek in die einste storie wat vertel word.
Só het ek besluit om ’n storie wat ek nou die dag gehoor het, oor te vertel.
Die groot insig van hierdie storie begin alles by ’n debatsaand waar skoolleerlinge aan debatte oor 'n verskeidenheid onderwerpe deelneem. Die meeste van hierdie debatte sal selfs die mees gesoute volwasse debatteerders onder die mat in vee, bloot omdat die manier waarop die jongmense dink so wonderlik uniek is.
Hierdie jongmense word in ’n unieke tyd groot wat juis ’n nuwe manier van dink verg, net soos ons in ’n spesifieke tyd grootgeword het wat tot gevolg gehad het dat ons op 'n spesifieke manier dink en doen. Dit is wonderlik om te sien dat ons jongklomp so veerkragtig is met planne en idees van hul eie.
Dit lig twee dinge in besonder uit: Ons werk nie verniet aan ’n vry, veilige en voorspoedige toekoms nie, die jongklomp sal dit benut… Maar ons moet hulle ook die geleentheid gun om dit aan te gryp.
Die geskiedenis gee aan elke geslag ’n taak. Sommiges kry makliker take as ander. Party kry baie take, ander moet baie gee. Omdat daar egter ’n verbond tussen die geslagte is; omdat ’n beskawing ’n ketting van geslagte is wat, soos met ’n afloswedloop, dít wat jy kry moet bewaar en vir die volgende geslag moet aangee; omdat die een geslag van die vorige en die volgende een afhanklik is, beteken dit as net een geslag nie sy taak opneem nie, is daardie ketting vir altyd verbreek.
Dan gaan daardie beskawing onder, verskraal tot ’n voetnota in ’n geskiedenisboek. Dit is soos om ’n boom af te kap en dan te dink jy sal steeds die vrugte en koelte kan bly geniet.
Die nuutste stryd wat Solidariteit aanpak, is juis een van die huidige geslag, wat reeds werk, se grootste uitdagings: belasting wat sonder skaamte geplunder word. Solidariteit sê: Genoeg is genoeg, ons gaan belastingplunderaars vasvat en laat boet. Dit is onaanvaarbaar, en ons het ’n plan om dit teen te werk. Lees in hierdie uitgawe hoe ons onder meer Denel, die SAL, Eskom (en sy voormalige grootbaas Brian Molefe) en die omstrede Nasionale Gesondheidsversekering kaalvuis aanpak!
Hierdie is slegs van die redes waarom dit bitter belangrik is om nou reeds ons deel te doen vir die volgende geslag, maar ons moet ook nie huiwer om daardie aflosstokkie te oorhandig wanneer die tyd reg is nie. Ons jongmense wag ywerig met hul hand agter die rug vir daardie aflosstokkie om oorgegee te word.